Document ID: 32010D0761

KOMMISSIONENS AFGØRELSE
af 7. december 2010
om ændring af bilag I og II til afgørelse 2010/221/EU for så vidt angår Ungarns og Det Forenede Kongeriges godkendte nationale foranstaltninger vedrørende forårsviræmi hos karper
(meddelt under nummer K(2010) 8617)
(EØS-relevant tekst)
(2010/761/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 43, stk. 2, og
ud fra følgende betragtninger:
(1)
Kommissionens afgørelse 2010/221/EU af 15. april 2010 om godkendelse af nationale foranstaltninger til begrænsning af virkningerne af visse sygdomme hos akvakulturdyr og vildtlevende vanddyr i overensstemmelse med artikel 43 i Rådets direktiv 2006/88/EF (2) giver visse medlemsstater mulighed for, med henblik på at forebygge indslæbning af visse sygdomme, herunder forårsviræmi hos karper (SVC), at stille særlige krav til markedsføring og import af sendinger af disse dyr, såfremt medlemsstaterne enten har påvist, at de selv eller visse afgrænsede områder er frie for den pågældende sygdom (»sygdomsfrie områder«) eller har etableret et udryddelsesprogram i dette øjemed.
(2)
I bilag I til afgørelse 2010/221/EU er de sygdomsfrie områder opført, og i bilag II er områder med godkendte udryddelsesprogrammer opført.
(3)
I bilag II til afgørelse 2010/221/EU er Storbritannien for tiden opført som et område i Det Forenede Kongerige med et godkendt udryddelsesprogram for forårsviræmi hos karper. Medlemsstaten har nu forelagt dokumentation for, at dens udryddelsesprogram er afsluttet med tilfredsstillende resultat, og at Storbritannien bør betragtes som frit for forårsviræmi hos karper og opføres i bilag I i stedet for bilag II med hensyn til denne sygdom.
(4)
Ungarn har indgivet ansøgning til Kommissionen om godkendelse af nationale foranstaltninger vedrørende forårsviræmi hos karper. Ungarn har også de seneste to år gennemført en målrettet overvågning af forårsviræmi hos karper, og det fremgår af denne, at hele landets territorium er frit for forårsviræmi hos karper. Ungarn bør derfor opføres på listen i bilag I til afgørelse 2010/221/EU som værende frit for forårsviræmi hos karper.
(5)
Bilag I og II til beslutning 2010/221/EØF bør derfor ændres i overensstemmelse hermed.
(6)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag I og II til afgørelse 2010/221/EU erstattes af teksten i bilaget til nærværende afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 7. december 2010.

Labels: 0
3
6